JONGSTE: Thamsanqa (Thami) Jantjie wat deur die dowe gemeenskap veroordeel word vir sy tolkwerk tydens Mandela se gedenkdiens, het aan EWN gesê hy ontvang tans behandeling vir skisofrenie. Klik hier om meer te lees.
The Limping Chicken, ŉ onafhanklike webwerf in Engeland wat nuus oor die gehoorgestremde gemeenskap publiseer, het Dinsdag berig dat die tolk se gebaretaal bevraagteken word. Charlie Swinbourne, redakteur van The Limping Chicken, sê die tolk het ŉ vreemde herhalende ritme in sy bewegings gehad. “Sy gebaretaal was herhalend en hy het sy skouers in ŉ ritme geswaai,” het Swinbourne gesê.
Wilma Newhoudt-Druchen, die eerste dowe vrou wat verkies is om in die Suid-Afrikaanse parlement te dien, het getwiet: “ANC-tolk op die verhoog saam met adjunk-president van die ANC, tolk nonsens. Hy kan nie tolk nie. Verwyder hom asseblief.”
Phumla Williams, woordvoerder vir die regering, het gesê sy kan nie dadelik op die bewerings reageer nie, aangesien sy nie weet watter departement die tolk aangestel het nie. Sy weet ook nie wat die persoon se opleiding of kundigheid is nie. “Ek sal probeer uitvind.” Sapa het later teruggeskakel en ŉ ander persoon het Williams se foon beantwoord en alle navrae na die media-kantoor verwys.
As dit die gemors is wat die regering aanjaag terwyl hulle hul beste doen, hoef ‘n mens nie te wonder hoe die ANC se Suid-Afrika oor 20 jaar gaan lyk nie.